SAME

SAME () on italialainen traktorivalmistaja, jonka tehdas on Trevigliossa, Pohjois-Italiassa.

Historia

Samen historia ulottuu 1920-luvun alkuun, jolloin Francesco Cassani veljensä Eugenion kanssa valmisti ensimmäisenä maailmassa dieselkäyttöisen maataloustraktorin. Ensimmäinen Cassani oli suurikokoinen kone, jonka keulalla paiski töitä kaksisylinterinen 12,7 litrainen ja 40 hevosvoimainen moottori, jonka pyörimisnopeus oli vain noin 450 r/min. Traktorin käyttö ei ollut yhtä jouhevaa kuin muiden aikalaistensa, mutta traktorin käyttö tuli noin 60 prosenttia halvemmaksi vastaavaan bensiinitraktoriin verrattuna. 

Cassanin veljekset eivät itse halunneet ryhtyä koneenrakennusalalle, mutta alanvalinta oli selvä, koska sopimus traktorien valmistuksesta alihankkijan kanssa epäonnistui. Francesco osoittautui kuitenkin verrattomaksi konemieheksi isänsä tavoin, kun hän sopimuksen kariuduttua päätti aloittaa itse  traktorien kehittelyn ja valmistuksen. Kehitystyön tuloksena valmistui pieni kolmipyöräinen 10 hevosvoimaisella bensiinimoottorilla varustettu traktori. 

Yritys alkoi valmistaa traktoreita Italian armeijalle ja nimi muuttui Sameksi vuonna 1942. Toinen maailmansota tuli kuitenkin väliin ja aloitteleva yhtiö tuotti vain 33 traktoria vuosina 1942-48. Tuotanto pääsi kunnolla käyntiin uusilla kaksisylinterisillä, 20 hevosvoimaisilla traktoreilla vuonna 1950. Niitä myytiin kääntyvällä istuimella varustettuna 10 hevosvoimaisten traktorien rinnalla. Vuonna 1951 Same alkoi valmistaa nelivetoisia traktoreita ja alkoi kiinnittää huomiota myös tuotannon kannattavuuteen käyttämällä samoja osia oman tehtaan ilmajäähdytteisissä yksi-, kaksi-, kolme- ja neljäsylinterisissä dieselmoottoreissa. Samen toiminta jatkui hyvin tuloksin. 

Samen tehtailla kehiteltiin 1960-luvulla vetovarsitunnustelu ja uusi Mercedes-Benzin Unimogia muistuttava ajoneuvo nimeltä Samecar. Same oli Italiassa ylivoimainen markkinajohtaja nelivetoisten traktorien saralla ja myi niin reippaasti Fiateja vastaavia kaksi ja kolmesylinterisiä mallejaan, että ne saattoivat toisinaan loppua kesken. Same alkoi laajentua yritysostoin 1970-luvulta alkaen. Se osti Lamborghinin traktorituotannon vuonna 1972 ja sveitsiläisen Hürlimannin vuonna 1977. Viimeisin oli saksalaisen Deutz-Fahrin osto vuonna 1995. Syntyi Same Deutz-Fahr Group (SDF). SDF markkinoi edelleen kaikkia neljää tuotemerkkiänsä, tosin Lamborghinin ja Hürlimannin traktorivalikoima sisältää Samen ja Deutz-Fahrin traktoreita maalattuina vain eri värillä.

1927 kehitettiin maailman ensimmäinen täysdieseltraktori.
1928 Saadakseen rahoitusta nelivetotraktorin kehittämistä varten, Francesco Cassani yrittää vakuuttaa Italian hallituksen nelivetotraktoreiden tarpeellisuudesta. Rahoitusta ei myönnetä.
1942 Cassani myy perustamansa dieselin ruiskutuslaitteita valmistavan SPICAn Alfa-Romeolle. Saadut rahat hän sijoittaa traktorituotannon kehittämiseen, perustetaan Società Anonima Motori Endotermici - SAME (myöhemmin Società Accomandita Motori Endotermici).
1947 SAME tuo markkinoille taaksepäin ajettavan traktorin, siis kuljettaja istuu kasvot työkoneeseen päin.
1951 esitellään maailman ensimmäinen sarjavalmisteinen ilmajäähdytteinen nelivetotraktori
1966 kehitetään maailman ensimmäinen koaksiaalinen nelivetojärjestelmä eli tasauspyörästö traktorin keskilinjalla ja voiman välitys etuakselille suoralla, nivelettömällä akselilla vaihdelaatikosta.
1972 ostetaan Lamborghinin traktoriliiketoiminta
1973 uusia moottoreita esitellään. Rivipumpun sijasta polttoaineen ruiskutuksen hoitavat nokka-akselikäyttöiset yksikköpumput.
1977 ostetaan Hürlimannin traktoriliiketoiminta
1988 SAME tuo taakseajolaitteet lisävarustevalikoimaansa
1990 esitellään elektronisella moottorinohjauksella varustettu maataloustraktori
1993 avataan ensimmäinen kokoonpanolinja Puolassa
1995 ostetaan Deutz-Fahr > SAME Deutz-Fahr

SAME Suomessa

Suomessa SAME-traktoreita koeajettiin talvella 1982. Niiden maahantuontia ja tukkukauppaa alkoi harjoittaa keväällä 1983 E-maatalous, joka kuului OTK:hon. Suomeen tuotavia malleja olivat SAME Taurus 60, SAME Centurion 75, SAME Mercury 85 ja SAME Leopard 90.

SAME uudisti traktorimallistoaan laajasti 1980-luvun puolessa välissä ja uudet mallit saapuivat Suomeenkin. Ensimmäiseksi esiteltiin mallit Explorer 55 ja 65, joista 65 korvasi Tauruksen. Hieman myöhemmin Explorer-mallisarja laajeni ylöspäin mallilla Explorer 75, joka korvasi Centurion 75:n. Leopard 90:n korvasi Laser 90. Same Laser -mallisarja sisälsi viisi mallia teholuokassa 90–150 hv, jotka kaikki olivat E-maatalouden tuontiohjelmassa. Tehokkaimmaksi malliksi SAME esitteli 1980-luvun puolessa välissä Galaxy 170:n. 

Vuonna 1986 Explorer sai uuden moottorin ja mallisto päivitettiin käsittämään mallit 60, 70, 80 ja 90T, joita kaikkia tuotiin Suomeen pienintä lukuun ottamatta. Uutta oli myös 40km/h nopeus. 

Vuosina 1989-1993 SAME:n maahantuonnista vastasi Ekström. Tuontiohjelma sisälsi tutut Explorerit, jotka päivittyivät samaan aikaan II-malleiksi. Explorerin teknikkaan perustuva Antares 100 oli malliston uusi tulokas. Täysin uusia malleja olivat Antares 110 ja 130, jotka esiteltiin vuonna 1990. Ne saapuivat heti myös Suomeen. Ohjaamo oli täysin uusi ja ilmajäähdytteinen 6-sylinterinen moottori uudempaa 1000-sarjaa. Varustevaihtoehdot olivat muun muassa sähkönostolaite, elektroninen moottorinohjaus, ajotietokone, taakseajolaitteet ja ilmastointi, jotka sai halutessaan lisävarusteina.

SAME

Katso myös

Luettelo traktorimalleista

Italialaiset yritykset
Traktorit